VENDIM
Nr. 99, datë 16.4.2021

MBI LICENCIMIN E SHOQËRISË “GERTI” SHPK, NË VEPRIMTARINË E PRODHIMIT TË ENERGJISË ELEKTRIKE, NGA HEC “VARDARI”
ME KAPACITET TË INSTALUAR 1972 kw
(Ndryshuar me vendimin nr. 208, datë 17.8.2022; ndryshuar me vendimin nr. 284, datë 25.9.2023; nr. 229, datë 30.9.2025)

(i përditësuar)

[bookmark: _GoBack]Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar, të nenit 4, pika 1, germa “a”, të nenit 5, pika 1, germa “a” dhe nenit 13, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar, si dhe të nenit 15, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 16.4.2021, mbasi shqyrtoi relacionin nr. 30/3 prot., datë 16.2.2021 dhe relacionin nr. 46/7 prot., datë 13.4.2021, të Drejtorisë së Licencimit, Autorizimeve dhe Mbikëqyrjes, “Mbi licencimin e shoqërisë ‘Gerti’ sh.p.k., në veprimtarinë e prodhimit të energjisë elektrike nga HEC ‘Vardari’, me kapacitet të instaluar 1972 kw”,
 konstatoi se: 
- Bordi i ERE-s, me vendimin nr. 10, datë 20.1.2021, vendosi të fillojë procedurën për licencimin e shoqërisë “Gerti” sh.p.k. në veprimtarinë e prodhimit të energjisë elektrike, me vendndodhje në përroin e Vardarit dhe Valit, degë e përroit të Zallit të Kostenjës, Bashkia Librazhd, qarku Elbasan.
- Në vijim të kësaj vendimmarrje me “Njoftimin për licencim” nr. 6/5 prot., datë 20.1.2021, u krye njoftimi në median e shkruar dhe në përfundim të afatit të përcaktuar në nenin 10, pika 11, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, nuk rezultoi të ketë vërejtje apo ankesa nga palët e treta, lidhur me aplikimin e bërë nga shoqëria “Gerti” sh.p.k. 
- Me shkresën nr. 264 prot., datë 1.2.2021, ERE iu drejtua shoqërisë duke i njoftuar fillimin e procedurës dhe i komunikoi detyrimin për plotësimin e dokumentacionit të munguar, të pasqyruar në vendimin e fillimit të procedurës.
- Shoqëria “Gerti” sh.p.k., në përgjigje të sa më sipër, me shkresën e protokolluar në ERE me nr. 264/1 prot., datë 10.2.2021 dhe atë nr. 5/1 prot., datë 11.2.2021, ka plotësuar dokumentacionin e kërkuar.
- Në mbledhjen e Bordit të datës 22.2.2021, u konstatua nevoja e kërkimit të informacionit, në lidhje me përthithjen e të drejtave të shoqërisë “Drini Bulqizë” sh.p.k., nga “Gerti” sh.p.k., në vijim të “Amendimit të kontratës” nr. 1818 rep. dhe nr. 388/2 kol., datë 24.12.2020, “Për kontratën e ndërtimit, shfrytëzimit dhe administrimit të hidrocentralit “Vardari”, me kapacitet 1.972 mw, në përroin e Vardarit dhe Valit, degë e përroit të Zallit të Kostenjës, Bashkia Librazhd, qarku Elbasan”, me anë të së cilës të drejtat dhe detyrimet e shoqërisë “Drini Bulqizë” sh.p.k., i janë transferuar shoqërisë “Gerti” sh.p.k.
- Bordi i ERE-s, me vendimin nr. 58, datë 22.2.2021, vendosi të zgjasë me 30 ditë punë afatin e vendimmarrjes, në lidhje me kërkesën e shoqërisë “Gerti” sh.p.k., për licencim në veprimtarinë e prodhimit të energjisë elektrike, në mënyrë që brenda 15 ditëve pune shoqëria të përcjellë dokumentacionin e përcaktuar në dispozitivin e këtij vendimi.
- Shoqëria ka përcjellë korrespondencën e protokolluar me nr. 405/3 prot., datë 8.4.2021, me anë të së cilës ka depozituar dokumentacionin e kërkuar.
- Po ashtu, shoqëria, me shkresën e protokolluar në ERE me nr. 405/5 prot., datë 13.4.2021, ka depozituar:
 - Kontratën për shitblerjen e kuotave (HEC “Vardari”), të nënshkruar në datën 24.6.2020, midis shoqërive “Drini Bulqizë” sh.p.k., në cilësinë e shitësit, dhe “Gerti” sh.p.k. në cilësinë e blerësit;
- Vendimin e Asamblesë së Ortakëve të shoqërisë “Drini Bulqizë” sh.p.k., të datës 26.5.2020, me anë të të cilit është miratuar shitja e 100% të kuotave të HEC “Vardari”, shoqërisë “Gerti” sh.p.k.; dhe 
- Vendimin e Asamblesë së Ortakëve të shoqërisë “Gerti” sh.p.k., të datës 26.5.2020, me anë të të cilit është miratuar blerja e 100% të kuotave të HEC “Vardari”, shoqërisë “Drini Bulqizë” sh.p.k.
- Me shkresën e protokolluar në ERE me nr. 405/6 prot., datë 13.2.2021, shoqëria ka bërë me dije se ndodhet në proces të vlerësimit të aseteve dhe investimeve, të cilat duhet të pasqyrohen në bilanc dhe meqenëse bilanci i vitit 2020 nuk është mbyllur ende, shoqëria do të raportojë në vijim për to.
- Dokumentacioni i këtij aplikimi është tërësisht i plotësuar, si më poshtë, me përjashtim të kontratës së qirasë, të lidhur midis shoqërisë “Drini Bulqizë” sh.p.k. dhe Bashkisë Librazhd, “Për dhënien në përdorim të fondit pyjor dhe kullosor publik, ndërtimi dhe shfrytëzimi i HEC ‘Vardari’”, me palën qiramarrëse të zëvendësuar, për të cilën shoqëria i është drejtuar Bashkisë Librazhd me shkresën nr. 31 prot., datë 18.3.2021, duke i kërkuar zëvendësimin e qiramarrësit në kuptim të amendimit të kontratës me nr. 1818 rep. dhe nr. 388/2 kol., datë 24.12.2020, “Për kontratën e ndërtimit, shfrytëzimit dhe administrimit të hidrocentralit ‘Vardari’ me kapacitet 1.972 mw, në përroin e Vardarit dhe Valit, degë e përroit të Zallit të Kostenjës, Bashkia Librazhd, qarku Elbasan”. Si e tillë, vlerësohet e nevojshme vendosja e një kushti në dispozitiv të vendimit që shoqëria “Gerti” sh.p.k., të depozitojë në ERE këtë dokument. Lidhur me dokumentet e tjera, konstatohet se:
- formati dhe dokumentacioni për aplikim, neni 9, pika 1, germat: “a”, “b” dhe “c”, plotësuar;
- dokumentacioni juridik, administrativ dhe pronësor, neni 9, pika 2, germat: “a, “b”, “c”, “d”, “e”, “f”, plotësuar;
- dokumentacioni financiar dhe fiskal, neni 9, pika 3, germat: “a”, “b”, “c”, “d”, plotësuar;
- dokumentacioni teknik për HEC, neni 9, pika 4.1.1, 4.1.2, 4.1.3, germat: “a”, “b”, “c”, “d”, 4.1.4, germat: “a”, “b”, “c”, “d”, “e” dhe 4.1.5, germat: “a”, “b”, “c), plotësuar.
- Shoqëria ka kryer pagesën e aplikimit për t’u pajisur me licencë nga ERE, në veprimtarinë e prodhimit të energjisë elektrike, në zbatim të aneksit A, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”.
- Shoqëria duhet të përcjellë në ERE finalizimin e heqjes nga fondi pyjor kullosor të sipërfaqes së përcaktuar për zhvillimin e projektit.
- Shoqëria “Gerti” sh.p.k. të depozitojë në ERE kontratën e qirasë së lidhur midis shoqërisë “Drini Bulqizë” sh.p.k. dhe Bashkisë Librazhd, “Për dhënien në përdorim të fondit pyjor dhe kullosor publik, ndërtimi dhe shfrytëzimi i HEC ‘Vardari’”, me palën qiramarrëse të zëvendësuar.
- Në përfundim të afatit të lejes së përdorimit të burimit ujor (data e përfundimit 16.10.2022), shoqërisë i duhet ta depozitojë atë në ERE me afate të rinovuara, jo më vonë se një muaj pas nënshkrimit të rinovimit të saj.
- Sikurse kemi cituar edhe më sipër, kontrata nr. 118 rep., nr. 62/2 kol., datë 24.1.2018, “Për ndërtimin, shfrytëzimin dhe administrimin e hidrocentralit ‘Vardari’, me kapacitet 1.972 mw, në përroin e Vardarit dhe Valit, degë e përroit të Zallit të Kostenjës, Bashkia Librazhd, qarku Elbasan”, lidhur midis Ministrisë së Infrastrukturës dhe Energjisë (MIE) dhe mbajtësit të miratimit shoqërisë “Drini Bulqizë” sh.p.k., të drejtat dhe detyrimet e të cilit i janë transferuar më pas shoqërisë “Gerti” sh.p.k., nëpërmjet amendimit të kontratës me nr. 1818 rep. dhe nr. 388/2 kol., datë 24.12.2020, “Për kontratën e ndërtimit, shfrytëzimit dhe administrimit të hidrocentralit ‘Vardari’ me kapacitet 1.972 mw, në përroin e Vardarit dhe Valit, degë e përroit të Zallit të Kostenjës, Bashkia Librazhd, qarku Elbasan”, ka një afat 49-vjeçar, por nga ana tjetër, ERE në zbatim të nenit 38, të ligjit “Për sektorin e energjisë elektrike”, të ndryshuar, dhe të nenit 5, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, nuk mund të japë për veprimtarinë e prodhimit të energjisë elektrike një licencë me afat më të madh se 30 vjet. 
Për gjithë sa më sipër, Bordi i ERE-s

VENDOSI:

1. Të licencojë shoqërinë “Gerti” sh.p.k. në veprimtarinë e prodhimit të energjisë elektrike nga HEC “Vardari”, me kapacitet të instaluar 1972 kw, për një afat 30-vjeçar.
2. Shoqëria “Gerti” sh.p.k. duhet të depozitojë në ERE lejen e rinovuar të përdorimit të burimit ujor sipërfaqësor për prodhim hidroenergjie nga HEC “Vardari” brenda datës 23.2.2028.
3. Ky vendim është objekt rishikimi nga ERE, në varësi të plotësimit të kushtit të përcaktuar në pikën 2 të këtij vendimi.
4. Shfuqizuar.
5. Brenda 6 (gjashtë) muajve nga marrja dijeni e këtij vendimi, shoqëria “Gerti” sh.p.k. duhet të dokumentojë në ERE transferimin e kontratës së qirasë “Për dhënien në përdorim të fondit pyjor dhe kullosor publik, ndërtim dhe shfrytëzim HEC-i Vardari”, të lidhur me Bashkinë Librazhd nga “Drini Bulqizë” sh.p.k. tek shoqëria “GERTI” sh.p.k.
6. Ky vendim është objekt rishikimi nga ERE.
7. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.
 KRYETAR
 Petrit Ahmeti

